Оряхово (община)
Община Оряхово се намира в Северозападна България и е една от съставните общини на област Враца.

География

Географско положение, граници, големина 
Общината е разположена в североизточната част на Област Враца. С площта си от 326,549 km2 заема 4-то сред 10-те общините на областта, което съставлява 9,02% от територията на областта. Границите ѝ са следните:
 на север – Румъния;
 на югоизток – община Долна Митрополия от Област Плевен;
 на юг – община Искър и община Кнежа от Област Плевен и община Бяла Слатина;
 на запад – община Мизия.

Релеф, води 
Релефът на общината е равнинен, с общ наклон на юг и изток, като изцяло попада в Западната Дунавска равнина. На запад в нейните предели се простира източната част на обширното льосово плато Капитаница, което е слабо наклонено на юг и югоизток, а льосовата му покривка е най-дебелата в България, около 80 – 100 m. Тук, в югоизточната част на град Оряхово се намира и най-високата точка на общината – 225 m н.в. На юг и югоизток в пределите на общината попада северната част на друго голямо льосово плато – Равнището, което е с надморска височина между 120 и 150 m, а дебелината на льосавата пакривка – 40 – 60 m. Районът между селата Лесковец и Остров покрай брега на Дунав и платото Равнището на юг се заема от Островската низина, която представлява заливна тераса на река Дунав. В най-източната част на общината, източна от село Долни Вадин, на брега на Дунав е най-ниската ѝ точка – 23 m н.в.

В пределите на община Оряхово попадат 37,5 km от брега на река Дунав, от km 647,5 до km 685 (километрите се отчитат от устието на реката). В най-западната ѝ част, по границата с община Мизия преминават около 2 km от тай-долното течение на река Огоста преди вливането ѝ в Дунав. Други постоянни реки в общината няма.

Население

Етнически състав 
Численост и дял на етническите групи според преброяването на населението през 2011 г.:

Населени места 
Общината има 7 населени места с общо население 8566 жители към 7 септември 2021 г.

Административно-териториални промени 
 МЗ № 5854/обн. 07.07.1888 г. – преименува гр. Рахова на гр. Орехово;
 през 1956 г. – уточнено е името на гр. Орехово на гр. Оряхово без административен акт;
 Указ № 344/обн. 20.02.1970 г. – заличава с. Селановци и го присъединява като квартал на гр. Оряхово;
 Указ № 45/обн. 20 януари 1978 г. – отделя кв. Селановци от гр. Оряхово и го признава за отделно населено място – с. Селановци.

Политика 
 2003 – Христо Иванов (Коалиция за Оряхово) печели на втори тур с 20 гласа срещу Нейчо Савчев (Българска социалдемокрация).
 1999 – Нейчо Савчев (Българска Евролевица, ОБТ) печели на втори тур с 57% срещу Христо Иванов (БСП, ДПС, БББ-Демократичен център, БЗС „Александър Стамболийски“, ПК „Екогласност“, БКП „Георги Димитров“).
 1995 – Христо Иванов (Предизборна коалиция БСП, БЗНС Александър Стамболийски, ПК Екогласност) печели на първи тур с 52% срещу Никола Атанасов (независим).
 2007 – Георги Иванов Пенков печели на втори тур срещу Христо Иванов

Транспорт 
През общината преминават частично 3 пътя от Републиканската пътна мрежа на България с обща дължина 69,3 km:
 участък от 45,3 km от Републикански път II-11 (от km 111,8 до km 157,1);
 последният участък от 8,9 km от Републикански път II-15 (от km 69,3 до km 78,2);
 последният участък от 15,1 km от Републикански път III-306 (от km 50,2 до km 65,3).

Топографска карта

Бележки

Източници

Външни препратки 
 Официален сайт на община Оряхово